laion/Wikipedia-Exotic huggingface dataset:
טוביאס היסן

טוביאס היסן (בשוודית: Tobias Hysén; ‏נולד ב-9 במרץ 1982 בגטבורג, שוודיה) הוא כדורגלן עבר שוודי ששיחק בעמדות החלוץ והקיצוני השמאלי. לזכותו 34 הופעות בנבחרת שוודיה. טוביאס הוא בנו של שחקן העבר גלן היסן. בשנת 2002 הצטרף היסן להאקן ורשם במדיה 66 הופעות וכבש 13 שערים. בשנת 2004 חתם ביורגודן ל-4 שנים. בעונתו הראשונה זכה עם המועדון בגביע השוודי ובשנת 2005 זכה עם המועדון בדאבל. ב-23 באוגוסט 2006 חתם בסנדרלנד תמורת 1.7 מיליון פאונד. היסן ערך את הופעת הבכורה שלו נגד וסט ברומיץ' אלביון. הוא הבקיע את שער הבכורה שלו בתיקו 1-1 נגד לסטר סיטי, בסיום אותה עונה עלה עם סנדרלנד לפרמייר ליג לאחר שנה של היעדרות. בקיץ 2007 היה נחוש בדעתו לחזור לשוודיה לאחר שחש געגועים לחברתו ולמשפחתו, וב-25 באוגוסט חתם בגטבורג. בעונת 2009 כבש 18 שערים וביחד עם ואנדרסון היה מלך השערים של הליגה. בעונת 2010 סבל היסן משורה של פציעות, וכבש רק 10 שערים. באותה עונה דחה הצעה מקלאב ברוז' וחתם בגטבורג לעוד 4 שנים. בעונת 2011 כבש 16 שערים והיה סגן מלך השערים באותה עונה אחרי מתיאס ראנגאיי. בינואר 2014 חתם בשאנגחאי SIPG הסינית לשנתיים תמורת סכום המוערך ב-1.25 מיליון אירו. בצעירותו היסן היה חלק מהנבחרת הצעירה של שוודיה. בינואר 2005 ערך את הופעת הבכורה שלו נגד קוריאה הדרומית במשחק ידידות. ב-22 בינואר 2011 כבש את שער הבכורה שלו במשחק ידידות נגד דרום אפריקה היסן השתתף עם הנבחרת ביורו 2012 ונכון לאוקטובר 2013 כבש 10 שערים ב-31 הופעות בנבחרת. יורגודן הגביע השוודי: 2004, 2005 ליגת העל השוודית: 2005 סנדרלנד פוטבול ליג צ'מפיונשיפ: 2006/2007 גטבורג ליגת העל השוודית: 2007 הגביע השוודי: 2008, 2012/2013 תארים אישיים חלוץ השנה בשוודיה: 2013 מדיה וקבצים בנושא טוביאס היסן בוויקישיתוף טוביאס היסן, באתר Transfermarkt טוביאס היסן, באתר Soccerway טוביאס היסן, באתר WorldFootball.net טוביאס היסן, באתר National Football Teams טוביאס היסן, באתר FootballDatabase.eu פרופיל המאמן, באתר Transfermarkt פרופיל, באתר ההתאחדות לכדורגל בשוודיה
עורקיק

עורקיק (באנגלית: arteriole) הוא כלי דם קטן שיוצא מהעורק ומוביל את הדם אל הנימים היוצאים מהם. העורקיק כולל שכבה פנימית של תאי אנדותל ושכבה חיצונית של תאי שריר חלק. מהנימים הדם עובר אל הורידונים. העורקיק מווסת את זרימת הדם דרכו בעזרת התרחבות והתכווצות: שכבת השריר-החלק של דופן העורקיק מתרפה או מתכווצת בהתאם לרמת הפחמן הדו-חמצני והחומציות של הדם ולפי אותות בקרה נוספים, הכוללים נוראדרנלין, אנגיוטנסין, חנקן חמצני ועוד. בזמן כיווץ השריר החלק של העורקיק, שטח החתך של חלל-העורקיק קטן וההתנגדות לזרימת דם גדלה. מערכת העורקיקים מווסתת כך גם את לחץ הדם: עליה בהתנגדות לזרימה בעורקיקים גורמת לעליה בלחץ הדם העורקי. מערכת ההובלה ערך זה הוא קצרמר בנושא אנטומיה. אתם מוזמנים לתרום לוויקיפדיה ולהרחיב אותו.
תא שערה

תא שערה הוא קולטן חושי הנמצא באדם במערכת שיווי המשקל, ובמערכת השמיעה. בעולם החי משמשים תאי שערה כקולטנים חושיים מכניים גם במערכות אחרות: למשל, במכרסמים משמשות שערות השפם (Whiskers) כמתמירים מכניים לחוש מגע ופענוח מרקמים מהסביבה, אם כי שם לא השערה עצמה היא במבצעת את ההתמרה החושית, אלא קולטנים מכניים המעצבבים אותה ומתרגמים את תנועותיה. תאי השערה באוזן הפנימית מבטאים תעלות יונים בעלות מנגנון פתיחה מכני באמצעותן מסוגל התא להתמיר את תנודת השערה לאות חשמלי. באוזן הפנימית, התא משדר אות אלקטרו-כימי בתגובה לתזוזה של נוזל בשבלול הנגרמת בעקבות פגיעת גלי קול בעור התוף, או בתגובה לתזוזת נוזל באיבר שיווי המשקל הנע יחד עם תזוזת האורגניזם. אצל היונקים, תאי השערה במערכת השמיעה ממוקמים באיבר על שם קורטי (איבר השמיעה) על קרום בזילרי דק בתוך השבלול של האוזן הפנימית. המוח יכול להוות שליטה על תאי השערה ולשנות את פעילותם, ובאמצעות שינוי כימי הוא שולט על יכולות השמיעה. על הקרום הבזילרי מסודרים תאי השערה בארבע שורות: שורה של תאי שערה פנימיים שאחראיים על העברת האות למוח. שאר השורות מכילות תאי שערה חיצוניים שקשורים, בין היתר, להגברה קוכליארית. הקצוות של תאי השערה נמצאים בתוך הקרום הטקטוריאלי. מכול תא שערה יוצאות מספר שערות המחוברות זו לזו בחוטים דקים אל הנוזל שבאיבר הקורטי, הנוזל מהווה ריכוז גבוה של אשלגן. תפקידם העיקרי של תאי השערה הוא לקלוט את גלי הקול ולהפוך אותם לאותות כימיים. האותות הכימיים הללו מועברים כאותות חשמליים במערכת העצבים. מדיה וקבצים בנושא תא שערה בוויקישיתוף פרסטין - החלבון האחראי על ההגברה הקוכליארית באוזן הפנימית, באתר תפוז אנשים תאי שערה - אוניברסיטת בר-אילן Mark F. Bear, Barry W. Connors, Michael A. Paradiso, Neuroscience: exploring the brain, 4. ed, Philadelphia: Wolters Kluwer, 2016, ISBN 978-0-7817-7817-6
אתגר הכישורים של ה-NBA

אתגר הכישורים של ה-NBA (באנגלית: NBA All-Star Weekend Skills Challenge) הוא תחרות בליגת ה-NBA המתקיימת ביום שבת שלפני משחק האולסטאר, כחלק מסוף-שבוע האולסטאר. התחרות מתקיימת החל משנת 2003. בתחילת התחרות, המתמודד צריך לקלוע צעד וחצי. אחרי כדרור בין שלושה מכשולים, על המתמודד למסור כדור לתוך רשת ומיד אחר-כך למסור כדור לתוך רשת אחרת דרך הרצפה. אחר-כך הוא צריך לקלוע זריקה משישה מטרים. לאחר מכן, המתמודד צריך למסור מסירה ארוכה לתוך רשת שלישית. לבסוף, הוא צריך לעבור דרך שלושה מכשולים נוספים ולסיים בקליעה על ידי זריקה, צעד וחצי או הטבעה. שני המתמודדים שמסיימים בזמן המהיר ביותר עולים לשלב הגמר שבו הם מתחרים אחד נגד השני. מדיה וקבצים בנושא אתגר הכישורים של ה-NBA בוויקישיתוף המנצחים באתגר, באתר ה-NBA
Macarena

מאקארנה (נכתב לעיתים גם מקרנה; בספרדית: Macarena) הוא שיר-ריקוד, שמקורו בספרד, שיצא בשנת 1993 על ידי הצמד לוס דל ריו כחלק מהאלבום "A mí me gusta" (בתרגום לעברית: אני אוהב). השיר זכה להצלחה רבה בשנים 1995–1996. בשנת 2002 דורג השיר במקום הראשון ברשימת 100 One-hit Wonders של VH1. בשנת 1992 הוזמנו לוס דל ריו לסיור הופעות בדרום אמריקה. בעת ביקורם בוונצואלה הוזמנו למסיבה פרטית, והתבקשו להופיע בצורה ספונטנית להנאתם של האורחים. בין השירים ביצעו את "מגדלנה" שלימים הפך ל"מקרנה". עם הזמן התפתח לשיר ריקוד שמושפע מסגנון הריקוד הלטיני ה"מרנגה". המרנגה הוא ריקוד בקצב הלטיני המהיר שמאפשר לרוקדים להשתחרר ולהתמתח אך גם לשמור על קצב בזמן הריקוד. המרנגה מאופיין בכך שהוא מהיר ביותר, אך עם הזמן הוא הואט ונוספו לו תנועות האגן והצעדים הקטנים. בשנת 1996 הוקלטה גרסה עברית לשיר בתרגומה של הסופרת ליאור אבורמן עידן (מחברת הספר "מפתחות הקסם של דידי") ובביצועה של דנה דבורין. ביצוע זה היה שיר הנושא בקלטת הווידאו שהוציאה דבורין באותה שנה ונקראה "מקרנה לילדים". ב-1997 יצאה קלטת ההמשך "מקרנה לילדים 2", שלמרות שמה אינה כוללת את השיר. מידע על היצירה "Macarena" באתר מיוזיק בריינז מידע על הסינגל "Macarena" באתר מיוזיק בריינז סרטון השיר "Macarena" באתר יוטיוב אסור לפספס‏, הרסו לנו את הילדות: מתברר של"מקרנה" יש מילים מאוד מלוכלכות, באתר וואלה, 5 באוגוסט 2019 The 500 Best Pop Songs (Nos. 500-301): Staff List, בילבורד, ‏17 באוקטובר 2023 (באנגלית אמריקאית) ערך זה הוא קצרמר בנושא שירים. אתם מוזמנים לתרום לוויקיפדיה ולהרחיב אותו.
מפת דרך אמת

מפת דרך אמת היא הדפס אבן צבעוני שיצר אביגדור בר' מרדכי מלקוב בשנת 1894, בוורשה שבפולין. המפה נמצאת כיום באוסף הכרטוגרפיה על שם ערן לאור, בספרייה הלאומית בירושלים. המפה מתארת את מסלול נדודיהם ותחנותיהם של בני ישראל במדבר לאחר יציאת מצרים, וחלוקת הארץ בין השבטים. היא ממחישה חשיבותו של סיפור יציאת מצרים כמוטיב מרכזי בתודעתו הלאומית של עם ישראל, בזמן יצירת המפה. בחלקה הימני העליון, מתאר המחבר את המפה: ”ראו זה דבר חדש מפת ארצנו הקדושה... ודרך אמת לעלית בני ישראל מארץ מצרים מסעיהם וחניותיהם: המדבריות, הארצות והימים, אשר עברו עד בואם לארץ ישראל... ותמצאו דבר דבר לאשורו, מזוקק שבעתיים על פי חז"ל וגאוני עולם... וגם קרבתי דעותיהם לחוכמת מדידת הארץ. שנת "ודבר באמת".” במפה מופיעים גם סממנים של אהבת ציון, המופיעים בפסוקים במסגרת המפה: ”והיית עטרת תפארת ביד ה' וצניף מלוכה בכף אלוהיך. לא יאמר לך עוד עזובה ולארצך לא יאמר עוד שממה כי לך יקר חפצי- בה... וארצך תבעל.”; "אהבת ציון חבת ירושלים אל תשכח לנצח". כותרת המפה כתובה בעברית וברוסית. במפה יש מיזוג ייחודי של ישן וחדש: הן בשיטות הסימול הקרטוגרפי, והן בנתונים ההיסטוריים והגאוגרפיים המתוארים. שבטי בני ישראל מסומנים במספרים המפנים למקרא למטה משמאל. כמו כן המפה מציינת מקומות ישוב מקראיים רבים, חלקם פרי פרשנות, שיבושי שמות או דמיון. עם זאת, היא מביאה כמה חידושים גדולים, כמו סימון תעלת סואץ, מסילת הרכבת יפו–ירושלים, ומיקום המושבות העבריות החדשות. סימנן של המושבות מיוחד- בית עם גג משופע וארובה. גם אם מיקומן אינו מדויק, זוהי אחת המפות הראשונות המציינת ערים כמו פתח תקווה, מקוה ישראל וזכרון יעקב. המחבר אימץ שיטת קווקוו מיוחדת לסימון הערים, כמעגלים או כצורות אליפטיות סגורות. אריאל תשבי (עורך), ארץ ישראל במפות ממידבא ועד הלוויין, הוצאת מוזיאון ישראל, ירושלים, ומשרד הביטחון – ההוצאה לאור. המפה (צפייה בסריקה זמינה מתוך בנין הספרייה הלאומית) היא שנת תרנ"ה, 1894 ישעיה סב, ג-ד בתקופת יצירתה של המפה הייתה ורשה חלק מן האימפריה הרוסית
אנדרו סקוט (שחקן)

אנדרו סקוט (באנגלית: Andrew Scott; נולד ב-21 באוקטובר 1976) הוא שחקן קולנוע, טלוויזיה ותיאטרון אירי. זוכה פרס באפט"א לשנת 2012. אנדרו נודע בזכות תפקידיו הטלוויזיוניים ובהם גילום דמותו של פול מקרטני בסדרת הטלוויזיה "Lennon Naked" של רשת ה-BBC, וכן בשל גילום תפקיד הארכי-נבל פרופרסור ג'יימס מוריארטי בסדרת הטלוויזיה "שרלוק" שזיכה אותו בפרס שחקן המשנה הטוב ביותר בפרסי האקדמיה הבריטית. סקוט נולד בדבלין שבאירלנד, למשפחה קתולית. החל ללמוד משחק במכללת גונזגה שבדרום דבלין, אך נשר בטרם עת. הוא נשר מלימודיו על מנת להצטרף לתיאטרון אבי. בצעירותו שיחק בתיאטרון נוער והשתתף בשתי פרסומות לטלוויזיה האירית. כשהוא היה בן 17 בלבד הוא נבחר לככב בסרטו הראשון "קוריאה". אחרי ששיחק בתפקיד קטן בסרט "להציל את טוראי ריאן" של סטיבן ספילברג, החל לעבוד עם הבמאי קארל רייז בתיאטרון הגשר בדבלין על ההצגה "יום ארוך אל תוך הלילה", תפקיד שזיכה אותו בפרסים. הוא הופיע בסרט נורה לצד יואן מקגרגור ובסרט הטלוויזיה שהוא עיבוד של "האמריקאי" של הנרי ג'יימס, לצד דיאנה ריג ומת'יו מודין. שיחק בדרמה זוכת ה-BAFTA "קו אורך" ושיחק בסרט "אחים לנשק", ובסדרה "החיים שלי בסרט". בשנת 2014 שיחק בדרמה ההיסטורית "המועדון של ג'ימי" של הבמאי הבריטי קן לואץ'. כמו כן, בשנת 2015 שיחק בסרט ספקטר בתפקיד ראש שירות הביון המשולב מקס דנבי. בשנת 2016 השתתף בסרטים: "אליס מבעד למראה" ו-"הכחשה". בשנת 2017 גילם אנדרו את דמותו של פרופסור מוריארטי בסדרה "שרלוק" של סטיבן מופאט ומארק גאטיס. ב-2017 גילם את המלט במחזה מאת ויליאם שייקספיר בבימויו של רוברט הייק (אנ') בהפקת תיאטרון פינטר בוסט אנד; הצגה שצולמה עבור BBC Two. ב-2018 גילם את דמותו של אדגר בסרט טלוויזיה לפי המלך ליר, לצד אנתוני הופקינס. בשנת 2024 גילם את דמותו של טום ריפלי בסדרת המותחן הפסיכולוגי "ריפלי" (אנ') שיצר סטיבן זאיליאן עבור נטפליקס, בהשארת הרומן "הכישרון של מר ריפלי" מאת פטרישה הייסמית'. זכה פעמיים בפרס לורנס אוליבייה. סקוט הוא הומוסקסואל, והוסיף כי "למרבה המזל, בימים אלה אנשים אינם רואים הומוסקסואליות כפגם אופי, אבל גם לא כמו חסד. או כישרון, כמו לנגן בבנג'ו. זה רק עובדה. כמובן, זה חלק ממה שמרכיב אותי, אבל אני לא רוצה לסחור בזה". סקוט דורג במקום ה-22 ברשימת "האינדיפנדנט" (Rainbow List 2014) - מאה ואחד לסביות, ביסקסואלים, הומוסקסואלים ואנשים טרנסג'נדרים ש'עושים שינוי אמיתי'. מדיה וקבצים בנושא אנדרו סקוט בוויקישיתוף אנדרו סקוט, במסד הנתונים הקולנועיים IMDb (באנגלית) אנדרו סקוט, באתר AllMovie (באנגלית) אנדרו סקוט, במסד הנתונים הקולנועיים KinoPoisk (ברוסית) אנדרו סקוט, באתר MusicBrainz (באנגלית) 2024 Indie Spirit Awards: See the Complete List of Winners, Peoplemag (באנגלית) Olivia Rook, 2024 Olivier Awards: Full list of winners, London Theatre, ‏2024-04-14 (באנגלית) Lexi Carson, ‘Baby Reindeer,’ ‘Mr. & Mrs. Smith’ and ‘Colin From Accounts’ Take Top Prizes at 2024 Gotham TV Awards: Full Winners List, Variety, ‏2024-06-05 (באנגלית אמריקאית) Jordan Moreau, Emmy Awards 2024 Winners List: ‘Shogun’ Dominates With 18 Wins, and ‘The Bear’ Cooks Up 11, Variety, ‏2024-09-16 (באנגלית אמריקאית)
ברנדן רוג'רס

ברנדן רוג'רס (באנגלית: Brendan Rodgers; נולד ב-26 בינואר 1973) הוא כדורגלן עבר ומאמן כדורגל צפון אירי, המאמן את סלטיק מליגת העל הסקוטית. רוג'רס החל את הקריירה המקצוענית שלו בגיל 18 בקבוצה האנגלית רדינג. פציעה קשה גרמה לו לפרוש ממשחק מקצועני בגיל 20 בלבד. לאחר מכן שיחק בקבוצות חובבניות, ובמקביל אימן את קבוצת הנוער של רדינג. בשנת 2004 מונה על ידי ז'וזה מוריניו למאמן קבוצת הנוער של צ'לסי, וכעבור שנתיים מונה למאמן קבוצת המילואים של המועדון. בנובמבר 2008 מונה למאמנה הראשי של קבוצת ווטפורד מליגת המשנה. ביולי 2010 מונה למאמן הקבוצה הוולשית סוונסי סיטי, ועלה עמה לפרמייר ליג (הקבוצה הוולשית הראשונה בהיסטוריה שעשתה זאת). ביוני 2012 מונה רוג'רס למאמן ליברפול. בעונתו הראשונה בקבוצה סיים עמה במקום השביעי בליגה, ובעונת 2013/2014 הוביל את הקבוצה למאבק על האליפות עד המחזור האחרון, אך לבסוף היא סיימה במקום השני. באוקטובר 2015 פוטר מתפקידו, וכעבור כמה חודשים מונה למאמן סלטיק והחליף את רוני דיילה שעזב. בפברואר 2019 מונה למאמן לסטר סיטי. בעונת 2020/2021 זכה רוג'רס בתואר ראשון בכדורגל האנגלי כשזכה עם לסטר סיטי בגביע ה-FA לאחר ניצחון 0–1 על צ'לסי במשחק הגמר. הייתה זו הזכייה הראשונה בגביע בהיסטוריה של המועדון. בעקבות הזכייה שיחקה הקבוצה גם במשחק מגן הקהילה, נגד האלופה מנצ'סטר סיטי. את המשחק ניצחה לסטר סיטי בתוצאה 0–1 וזכתה בתואר נוסף תחת רוג'רס. ב-2 באפריל 2023 פוטר מתפקידו כמאמן לסטר סיטי. ביוני אותה שנה מונה למאמנה של סלטיק. רוג'רס נולד בקרנלוך, במחוז אנטרים שבצפון אירלנד, והוא הבכור מבין חמישה אחים. נשוי לסוזן, ולהם בת ובן, הבן, אנטון, כדורגלן גם הוא. ביוני 2011 הצטרף לצוות שמייצג את ליגת הכדורגל לטפס על הר הקילימנג'רו מטעם עמותה המקדמת את המלחמה במחלת הסרטן, לזכר שני הוריו שמתו מהמחלה בשנים 2010–2011. סלטיק אליפות סקוטלנד: 2016/2017, 2017/2018 הגביע הסקוטי: 2016/2017, 2017/2018 גביע הליגה הסקוטית: 2016/2017, 2017/2018, 2018/2019 לסטר סיטי הגביע האנגלי: 2020/2021 מגן הקהילה: 2021 אישיים מאמן החודש בפרמייר ליג: ינואר 2012, אוגוסט 2013, מרץ 2014 מאמן העונה בצ'מפיונשיפ: 2011 מדיה וקבצים בנושא ברנדן רוג'רס בוויקישיתוף ברנדן רוג'רס, באתר Transfermarkt ברנדן רוג'רס, באתר Soccerway ברנדן רוג'רס, באתר FootballDatabase.eu פרופיל המאמן, באתר Transfermarkt
קטצ'יקן

קטצ'יקן (באנגלית: Ketchikan, בטלינגית: Kichx̱áan) היא עיר בדרום-מזרח אלסקה, ארצות הברית, הדרומית ביותר מבין הערים במדינה זו. העיר שוכנת על האי רבייאחיחדו (Revillagigedo Island) שבארכיפלג אלכסנדר, אל מול החוף הדרום-מזרחי של אלסקה גופא, כ-378 ק"מ דרומית לג'ונו, בירת אלסקה. אוכלוסייתה של העיר מונה כ-8,000 תושבים, נתון אשר מציב אותה במקום החמישי בקרב ערי אלסקה. העיר נוסדה בשנת 1900 ונקראת על שם נחל קטצ'יקן הזורם בתחומה. מקור השם הוא בשפה הטלינגית, ומשמעותו אינה ידועה לאשורה. אחת ההשערות היא שמשמעות השם היא נחלו של קיטצ'ק, בעוד השערה אחרת גורסת כי משמעות השם היא כנפי עיט רועמות. שטחה של קטצ'יקן, כ-15 קמ"ר, מוקף בתחומי היער הלאומי טונגס. הר דיר מתנשא ממזרח לעיר לגובה של 910 מ'. הטמפרטורה הממוצעת בעיר היא 10.4 מעלות צלזיוס, והטמפרטורה הנמוכה ביותר שנמדדה בה היא 18 מעלות צלזיוס מתחת לאפס. כלכלתה של קטצ'יקן מבוססת על תיירות ודיג, והיא אף מכונה "בירת הסלמון העולמית". בעיר עוגנות ספינות תענוגות רבות העושות דרכן בנתיבי השיט של דרום-מזרח אלסקה. האתר הלאומי מיסטי פיורדס (Misty Fiords National Monument) מהווה מוקד משיכה תיירותי באזור. עם מוקדי המשיכה הנוספים נמנים: פארק הטוטמים סאקסמאן, פארק טוטם בייט ורחוב קריק. מדיה וקבצים בנושא קטצ'יקן בוויקישיתוף אתר האינטרנט הרשמי של קטצ'יקן (באנגלית) אתר האינטרנט הרשמי של קטצ'יקן (באנגלית) קטצ'יקן, באתר אנציקלופדיה בריטניקה (באנגלית)
דודו מזח

דודו מזח (נולד ב-23 ביוני 1955) הוא אמן רב תחומי, מעצב מסך ותיאטרון ושימש ראש המחלקה לאומנויות המסך באקדמיה לאמנות ועיצוב בצלאל עד ספטמבר 2017. דודו מזח נולד ב-1955 בחיפה. בוגר המחלקה לאמנות 1983, האקדמיה לאמנות ועיצוב בצלאל ירושלים. מזח מלמד באקדמיה בצלאל משנת 1986. עמד בראש היחידה והמסלול לווידאו וניו מדיה בין השנים 1994–2006. בין השנים 2009–2017 עמד בראש המחלקה “לאמנויות המסך” בבצלאל. בספטמבר 2017. מזח הציג תערוכת יחיד במוזיאון ישראל ותערוכות יחיד נוספות בגלריות מובילות וכן השתתף בתערוכות קבוצתיות רבות בארץ ובעולם. במקביל לעיסוקו כאמן, עיצב מאות תפאורות לתוכניות טלוויזיה, תיאטרון ומופעי במה החל משנת 1995 ועד היום. יצירתו במניפה רחבה ומגוונת של מדיות המקיימת זיקה והשפעה ישירה בין תחומי העיסוק השונים אשר מפרים זה את זה. עבודות הווידאו שלו מצולמות ברובן מהחלון ומתחקות אחר נקודת המבט של מעשה הציור, מעלות שאלות והקשרים בין ציור קולנוע וצילום סטילס. המבט החוצה אל הנוף האורבני הוא תעתוע המסמן את פנימיותו של האמן העומד מאחורי המצלמה. המיצבים, הפיסול, הציור והווידאו שלו עוסקים בשאלת מצבו של היחיד בחברה באמצעות אובייקטים ודימויים הלקוחים מחיי היום יום. רשימה חלקית של תוכניות טלוויזיה שעבורן עיצב מזח תפאורה הן: "לילה גוב" המיתולוגית. דן שילון מארח, עובדה עם אילנה דיין, תוכניות הסיום של הישרדות, אולפני חדשות ותוכניות הבקר, יצפאן, "חי בעשר" עם יאיר לפיד. ולאחרונה תוכניות כמו: ״רשת כלכלית, "X FACTOR ישראל',  The Voice ישראל ו-BIG PICTUER. במסגרת חגיגות המאה לאקדמיה בצלאל, בשנת 2006 מזח הפיק את כנס הבוגרים לדורותיו. הגה, אצר, והפיק את תערוכת האקדמיה בצלאל 100/טרמינל 1, בנמל התעופה. 1980 - מלגת הצטיינות ע"ש "שרת" קרן תרבות אמריקה ישראל. 1981 - פרס פעילות חברתית בצלאל י-ם. 1981 - מלגת הצטיינות ע"ש "שרת" קרן תרבות אמריקה ישראל. 1982 - פרס על הישגים בפיסול, הקרן ע"ש "ברטה וינר" בצלאל י-ם. 1982 - פרס הצטיינות על השגים בלימודים, בצלאל י-ם. 1984 - פרס ע"ש "קולינר" לאמן ישראלי צעיר מטעם מוזיאון ישראל י-ם. 2018 עיצוב תפאורה לטקס פרסי היוצר של WEWORK ירושלים ישראל 2014 - 2018 - עיצוב תפאורה לשבוע האופנה הישראלי. 2016 - 2017 - עיצוב מתחם ביוטי סיטי סופר פראם תל אביב. 1998 - להקת "כוורת", מופע איחוד מחדש להקת כוורת, פארק הירקון ת"א.        1994 - "פורגי ובס", מאת ג'ורג' גרשווין - אמפי קיסריה פסטיבל ישראל י-ם. 1994 - ניהול אמנותי קלטת ווידאו "ארץ ישראל הישנה והטובה" אריק איינשטיין. 1994 - בימוי: צבי שיסל מפיקים: מיכאל תפוח וצבי שיסל. 1993 - ניהול אמנותי קלטת ווידאו "כמו גדולים 2" אריק איינשטיין, בימוי: צבי שיסל. 1993 - מפיקים: מיכאל תפוח וצבי שיסל. 1993 - "מפעל חייו" מאת שולמית לפיד - תיאטרון הקאמרי ת"א. 1992 - "חתולה על גג פח לוהט" מאת טנסי ויליאמס" - תיאטרון הבימה ת"א. 1992 - "מלך היהודים" תיאטרון הבימה ת"א, מאת דבורה עומר. 1991 - "המחזמר שיער" מאת ג'רום רג'ני וג'ימס ראדו - סינרמה ת"א. 1982 - מפיק אחראי ניהול ובימוי חגיגות 75 שנה לאקדמיה בצלאל י-ם. "הרכבת". דוד מזח באתר סדנת ההדפס ירושלים עבודותיו של דודו מזח באתר ארכיון בצלאל דודו מזח באתר ארכיון הבימה(הקישור אינו פעיל, 27 ביוני 2018) דודו מזח, בארכיון הבימה
IsraelWines פורטל היין הישראלי

פורטל היין הישראלי היה אתר שעסק ביין ישראלי. בעל הפורטל הוא טל גל כהן. פורטל היין הישראלי מקיף את נושא היין בכלל והיין הישראלי בפרט ומכסה חדשות ואירועים, תחרויות ופרסים ליינות ישראליים, מידע על יקבי ישראל, תהליכי ייצור היין, ביקורות ודירוגים של יינות ישראליים, בישול ואפייה ביין, יין ובריאות, תיירות, היסטוריה, תרבות והווי, אירוח והגשה, קורסים וסדנאות, עצות שימושיות, ועוד. הפורטל מכיל כתבות תוכן, פרופילים של יקבים ישראלים, גם יקבים פרטיים וגם ליקבים ממוסדים. בין התחומים הכלולים בפורטל: יינות, היסטוריה ותרבות, אנשי תעשיית היין, שלבי עשיית היין, הגשה – כלים ואביזרים, בישול ואפייה ביין, ביקורת מסעדות, בריאות, יין בחגים ובמועדים, שמן זית וחומץ, תחרויות ותערוכות, חנויות וסדנאות, סיורי יקבים, דירוגים והמלצות על יינות, ספרי יין, תיירות יין, בתי ספר, קורסים, וסדנאות ליין. הפורטל מופנה אל קשת רחבה של קהל הקשור לעולם היין: חובבי יין ישראלי, ייננים ובעלי יקבים, מדריכים הקשורים לתחום, בעלי מסעדות וחברות הקשורות ליין. בפורטל ניתן למצוא בין השאר: מילון מונחים מסודר למתחילים שרוצים להיכנס לעולם היין, כתבות סקר על חנויות יין, המלצות למתנות לחובבי יין ועוד. ישנו סקירות מקיפות על הכרם, הגפן, ומידע מעודכן על המתרחש בתחום, כולל קורסים וסדנאות למקצועיים, כתבות עומק ומידע על תחומים המשיקים עם עולם היין. פורטל היין הישראלי נוסד בידי ישראל פרקר ב-1999 - מהנדס אלקטרוניקה במקצועו, שעבר אירועי לב וקיבל המלצה מהרופא לשתות יין. הוא חיפש באינטרנט מידע בעברית על יין ומשמצא מעט מאוד, החליט להקים את אתר בנושא. בתחילה היה זה אתר html בסיסי שהביא חדשות יין. אחר כך כשפרקר שמע על יקב חדש שנפתח, הוא יצא לראיין את בעל היקב ויצר עמוד ליקב. עם הזמן נוספו לאתר תכנים נוספים כגון יין ביהדות, כיצד שותים יין וכו'. פרקר פגש את טל גל כהן באירועים שונים, גל-כהן היה באותה עת מנהל בית ספר ליין וכעבור שנה הצטרף לאתר. בשנת 2009 רכש גל-כהן את חלקו של פרקר, שעזב את האתר, ומאז הוא הבעלים הבלעדי של האתר. טל גל כהן – המנכ"ל והבעלים. עיתונאי ועורך, כותב במגזינים, בעיתונים שבועיים, ספרים ומדריכים, יועץ ומדריך בנושאי יין ומשקאות אלכוהוליים, נשיא "מסדר אבירי הגריל" בישראל ומשמש שופט בתחרויות יין שונות. בוגר אוניברסיטת אדלאיד באוסטרליה במגמה ליין ולמשקאות, עבר קורסי יין שונים בישראל ובעולם והתמחה ביקבים צרפתיים. יעל צמח גרינשפון – עורכת תוכן ראשית. כותבת ועורכת תוכן באינטרנט, במגזינים ובספרים בתחומים שונים מזה 15 שנה. בעלת תואר שני בלשון עברית ובעריכת לשון מטעם האוניברסיטה העברית בירושלים. הפורטל מעסיק כותבים בתחומים שונים, ביניהם עו"ד יונתן לבני, אורי נוי, אורי גילן, ראובן כהן, עו"ד הילה איל, טליה לוין. ‏IsraelWines פורטל היין הישראלי
יוז'י ימאמוטו

יוז'י ימאמוטו (ביפנית: 山 本 耀 司), יליד 1943, הוא מעצב אופנה יפני עטור פרסים ורב השפעה הפועל בטוקיו ובפריז. הוא נחשב לחייט אומן, לצד מדלן ויונה וידוע בסגנון חייטות אוונגרדי המציע אסתטיקת עיצוב יפנית. בין הפרסים היוקרתיים בהם זכה על תרומתו לאופנה נמנים מפקד במסדר האמנויות והספרות, מדליית כבוד עם סרט סגול (Medal of Honor with Purple Ribbon), אות המסדר הלאומי לאמנויות (The Ordre national du Mérite), המעצב התעשייתי המלכותי (The Royal Designer for Industry) ופרס אומן העיצוב מטעם קבוצת האופנה הבינלאומית (Master of Design award by Fashion Group International). נולד בטוקיו, ימאמוטו בוגר אוניברסיטת קיו בעל תואר במשפטים מ 1966. לימודי עיצוב אופנה נוספים שלו בבית הספר לעיצוב אופנה בבונקה היקנו לו תואר בתחום ב 1969. ימאמוטו הופיע לראשונה בפריז ב 1981. הקולקציות המסחריות המוצלחות שלו, יוז'י ימאמוטו (נשים וגברים) ו Y's, פופולריות במיוחד בטוקיו. שתי קולקציות אלו זמינות גם בחנויות הדגל שלו בניו יורק, פריז ואנטוורפן ובמחלקות אופנה עילית בחנויות כלבו ברחבי העולם. קולקציות עיקריות נוספות כוללות Pour Homme, Costume d'Homme ו Diffusion line. חברת יוז'י ימאמוטו דווחה ב 2007 שהמכירות משתי הקולקציות העיקריות הניבו הכנסה שנתית של מעל מאה מיליון דולר. ימאמוטו נודע ברוח החדשנות בעיצוביו שלרוב רחוקים מהמגמות הרווחות. עיצוביו מתאפיינים בצלליות שחורות וגדולות ומכילים לרוב וילונות במגוון מרקמים. יצירותיו הפכו למוכרות בקרב הצרכנים באמצעות שיתופי הפעולה שלו עם מעצבי אופנה אחרים ובהם אדידס (Y-3), הרמס, מיקימוטו ומנדרינה דאק וכן עם אמנים מסוגות שונות כמו טינה טרנר, סר אלטון ג'ון, פלאסבו, טקאשי קיטאנו, פינה באוש והיינר מילר. יוז'י ימאמוטו הוזמן לעצב את הגיליון השני של מגזין העיצוב ב 2005. ניהול כלכלי כושל הוביל את המותג לחובות של מעל 65 מיליון דולר ב 2009. כישלון כלכלי זה הכעיס את ימאמוטו והוביל לארגון מחדש של החברה ב 2010. חברת ההחזקות היפנית Integral Corp ארגנה מחדש את חברת האופנה ובנובמבר 2010 יצאה מחובות ומאיום של פשיטת רגל. ביתו של ימאמוטו, לימי ימאמוטו, הולכת בעקבותיו. היא התגלתה כמעצבת אופנה בשבוע האופנה בטוקיו בשנת 2000, הציגה בטוקיו מ 2000 על 2007, אז הופיעה בפריז תחת שם המותג לימי פאו (LIMI feu). בשלהי שנות ה-80 ובתחילת שנות ה-90, ימאמוטו היה בקשר עם עמיתה יפנית, מעצבת אופנית אוונגרדית בשם ריי קאווקובו. מדיה וקבצים בנושא יוז'י ימאמוטו בוויקישיתוף אתר האינטרנט הרשמי של יוז'י ימאמוטו יוז'י ימאמוטו, ברשת החברתית אינסטגרם יוז'י ימאמוטו, סרטונים בערוץ היוטיוב
סיאם בן יוסף

סיאם בן יוסף (בערבית: صيام بن يوسف, בצרפתית: Syam Ben Youssef; נולד ב-31 במרץ 1989 במרסיי שבצרפת) הוא כדורגלן תוניסאי-צרפתי המשחק מאז 2017 בקבוצת קסימפשה בטורקיה, בעמדת הבלם. בן יוסף הוא בן לאב אלג'יראי ולאם תוניסאית. את הקריירה שלו החל במחלקת הנוער בסטיה הצרפתית. ב-12 באוגוסט 2009 חתם לשנתיים באספראנסה דה תוניס, איתה זכה ב-2 אליפויות, בגביע התוניסאי, ובמקום השני בליגת האלופות האפריקאית. בינואר 2012 חתם בלייטון אוריינט מהליגה השלישית באנגליה. בקיץ 2012 חתם באסטרה ג'יורג'יו מליגת העל הרומנית. ב-30 ביוני 2015 חתם לשלוש שנים בקון הצרפתית. ב-6 ביולי 2017 חתם בקסימפשה מליגת העל הטורקית. מדיה וקבצים בנושא סיאם בן יוסף בוויקישיתוף סיאם בן יוסף, באתר Transfermarkt סיאם בן יוסף, באתר Soccerway סיאם בן יוסף, באתר WorldFootball.net סיאם בן יוסף, באתר National Football Teams סיאם בן יוסף, באתר FootballDatabase.eu ערך זה הוא קצרמר בנושא כדורגלנים. אתם מוזמנים לתרום לוויקיפדיה ולהרחיב אותו.
טאדאס קיאנסקאס

טאדאס קיאנסקאס (בליטאית: Tadas Kijanskas; נולד ב-6 בספטמבר 1985) הוא כדורגלן ליטאי המשחק בעמדת הבלם בקבוצת הפועל אום אל-פחם ובנבחרת ליטא. קיאנסקאס, יליד וילנה, גדל במחלקת הנוער של קארדה קאונס והחל לשחק בקבוצת הבוגרים של המועדון ב-2001. ב-2005 עבר ליריבה העירונית FBK קאונס, ולאחר מכן עבר לשילוטה. ב-2006 חזר ל-FBK קאונס וזכה עם הקבוצה באליפות ליגת העל הליטאית. ב-2007 חזר קיאנסקאס לשילוטה, ושיחק גם בווטרה, סודובה וג'אגיאלוניה ביאליסטוק. בשנת 2011 חתם בקבוצת קורונה קיילצה, ובמדיה שיחק שנתיים. בקיץ 2013 הגיע קיאנסקאס לישראל וחתם בהפועל חיפה. אחרי 3 עונות בהפועל חיפה, קיאנסקאס חתם בזברויובקה ברנו הצ'כית. ב-8 ביולי 2018 חזר לישראל וחתם בהפועל אשקלון מהליגה הלאומית. ב-23 ביוני 2019 חתם בהפועל אום אל-פחם. קיאנסקאס זומן לנבחרת ליטא לראשונה ב-2009. את שער הבכורה שלו במדי הנבחרת כבש בניצחון 0-2 על נבחרת ליכטנשטיין במסגרת מוקדמות מונדיאל 2014. ב-11 באוקטובר 2013 החל קיאנסקאס לשמש כקפטן הנבחרת. FBK קאונס אליפות ליטא: 2005/2006 טאדאס קיאנסקאס, באתר ההתאחדות לכדורגל בישראל טאדאס קיאנסקאס, באתר Transfermarkt טאדאס קיאנסקאס, באתר Soccerway טאדאס קיאנסקאס, באתר WorldFootball.net טאדאס קיאנסקאס, באתר National Football Teams טאדאס קיאנסקאס, באתר FootballDatabase.eu ערך זה הוא קצרמר בנושא כדורגלנים. אתם מוזמנים לתרום לוויקיפדיה ולהרחיב אותו.